S-143/2014

Mál þetta, sem þingfest var þann 8. maí sl., og dómtekið 20. júní sl., er höfðað með ákæru útgefinni af lögreglustjóranum á Selfossi, þann 10. apríl sl., á hendur P-kk-þgf K-kk-þgf P-kk-þgf, til heimilis að Smáratúni 8, Selfossi,

„fyrir fjárdrátt og brot á lögum um skyldutryggingu lífeyrisréttinda og starfsemi lífeyrissjóða: með því að hafa sem framkvæmdastjóri og stjórnarmaður Sunnlenskra aðalverktaka ehf., við útborgun launa til starfsmanna félagsins á neðangreindu tímabili dregið félaginu greiðslur starfsmanna á iðgjöldum til Festu-lífeyrissjóðs, samtals kr. 135.501,- sem félagið hélt eftir við útborgun launa til starfsmanna en umræddum iðgjöldum bar lögum samkvæmt að skila til lífeyrissjóðsins eigi síðar en síðasta dag sama mánaðar og hver iðgjaldagreiðsla féll í gjalddaga.

Telst brot ákærða varða við 1. mgr. 247. gr. almennra hegningarlaga nr. 19, 1940 og 3. mgr., sbr. 2. mgr. 7. gr. laga um skyldutryggingu lífeyrisréttinda og starfsemi lífeyrissjóða nr. 129, 1997 sbr. 55. gr. sömu laga.

Þess er krafist að ákærði verði dæmdur til refsingar og til greiðslu sakarkostnaðar.“

Ákærði kom fyrir dóm þegar málið var þingfest þann 8. maí sl., og neitaði sök. Ákærði óskaði ekki eftir að skila greinargerð og var aðalmeðferð málsins ákveðin þann 20. júní sl. Þann dag kom ákærði fyrir dóm og óskaði eftir að breyta afstöðu sinni til ákæru og kvaðst viðurkenna skýlaust að hafa gerst sekur um þá háttsemi sem honum er gefin að sök í ákæru.

Með vísan til skýlausrar játningar ákærða og þar sem dómari taldi ekki ástæðu til að draga í efa að játning hans væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála, eftir að sækjanda og verjanda hafði verið gefinn kostur á að tjá sig um lagaatriði og ákvörðun viðurlaga.

Um málavexti vísast til ákæruskjals. Þess skal þó getið að samkvæmt gögnum málsins er kæra máls þessa dagsett þann 15. september 2011, og bendir málsnúmer málsins hjá lögreglu til þess að hún hafi borist lögreglu það ár, en ekki liggur fyrir móttökudagur. Skýrsla var tekin af ákærða í desember 2012, og af föður hans, sem var varamaður í stjórn félagsins, í febrúar 2014. Loks var ákæra gefin út þann 10. apríl sl.

Með vísan til skýlausrar játningar ákærðu og gagna málsins telst sannað að ákærði hefur gerst sekur um þá háttsemi sem honum er gefin að sök í ákæru og þannig brotið gegn 1. mgr. 247. gr. almennra hegningarlaga nr. 19/1940, og 3. mgr. 7. gr., sbr. 1. og 2. mgr. sömu greinar laga um skyldutryggingu lífeyrisréttinda og starfsemi lífeyrissjóða nr. 129/1997, en í áðurnefndu lagaákvæði er meðal annars fjallað um skyldu launagreiðanda til að standa lífeyrissjóði skil á iðgjaldshluta launþega sem og iðgjaldshluta sínum, þ.e. mótframlagi. Ákærði hefur með háttsemi sinni unnið sér til refsingar.

Samkvæmt framlögðu sakavottorði hefur ákærði einu sinni áður sætt refsingu, þá fyrir brot gegn 173. gr. a. almennra hegningarlaga nr. 19/1940, sbr. 1. gr. laga nr. 64/1974, sbr. 1. gr. laga nr. 32/2001, er ákærði var þann 6. ágúst 2009 dæmdur til að sæta fangelsi í þrjú ár og sex mánuði. Ákærða var þann 6. ágúst 2011 veitt reynslulausn í tvö ár af eftirstöðvum refsingar, 420 dagar. Brot það sem ákærði er nú ákærður fyrir er framið fyrir uppkvaðningu áðurgreinds dóms og verður ákærða því nú dæmdur hegningarauki, með vísan til 78. gr. almennra hegningarlaga nr. 19/1940. Er það mat dómsins að brot það sem ákærði er nú sakfelldur fyrir hefði ekki leitt til þyngri refsingar en ákærða var gert að sæta í áðurgreindum dómi. Með vísan til þessa og þess að mál þetta hefur dregist úr hömlu án þess að ákærða verði um kennt, verður ákærða ekki gerð sérstök refsing í máli þessu.

Enginn kostnaður féll til við rannsókn málsins. Með vísan til 218. gr. laga nr. 88/2008 um meðferð sakamála, ber að dæmda ákærða til að greiða þóknun skipaðs verjanda, G-kk-ef H-kk-ef héraðsdómslögmanns, sem er hæfilega ákveðin 90.000 krónur að teknu tilliti til virðisaukaskatts.

M-kvk-nf H-kvk-nf G-kvk-nf, fulltrúi lögreglustjórans á Selfossi, flutti málið fyrir ákæruvaldið.

R-kvk-nf T-kvk-nf héraðsdómari kveður upp dóm þennan.

Dómsorð:

Ákærða, P-kk-þgf K-kk-þgf P-kk-þgf, er ekki gerð sérstök refsing í máli þessu.

Ákærði greiði þóknun skipaðs verjanda síns, G-kk-ef H-kk-ef hdl., 90.000 krónur að teknu tilliti til virðisaukaskatts.

R-kvk-nf T-kvk-nf.